Diari Oficial de la Generalitat Valenciana


Sumari del DOGV 8497, del 01-03-2019 (2019/2024)

RESOLUCIÓ de 27 de febrer de 2019, del director general de Relacions amb les Corts, per la qual es publica l'addenda al Conveni sobre el Sistema d'Informació d'Usuaris de Serveis Socials (SIUSS) entre el Ministeri de Sanitat, Consum i Benestar Social i la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8497

Data del DOGV
:   01-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/2024


Data del document
:   27-02-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 27 de febrer de 2019, del director general de Relacions amb les Corts, per la qual es publica l'addenda al Conveni sobre el Sistema d'Informació d'Usuaris de Serveis Socials (SIUSS) entre el Ministeri de Sanitat, Consum i Benestar Social i la Generalitat. [2019/2024]  
La Generalitat, a través de la Vicepresidència i Conselleria d'Igualtat i Polítiques Inclusives, i el Ministeri de Sanitat, Consum i Benestar Social han subscrit, prèvia tramitació reglamentària, el dia 18 de febrer de 2019, l'addenda al Conveni sobre el Sistema d'Informació d'Usuaris de Serveis Socials (SIUSS), per la qual cosa d'acord amb el que preveu l'article 48.8 de la Llei 40/2015, d'1 d'octubre, de règim jurídic del sector públic, i a instàncies de la Vicepresidència i Conselleria d'Igualtat i Polítiques Inclusives, una vegada inscrita en el Registre de convenis de la Generalitat amb data 26 de febrer de 2019 i número 160/2019, és procedent la publicació, amb caràcter facultatiu, en el Diari Oficial de la Generalitat Valenciana d'aquesta addenda, que figura annexa a aquesta resolució.  
  
València, 27 de febrer de 2019.- El director general de Relacions amb les Corts: Antonio Torres Salvador.  
  
  
Addenda al Conveni entre el Ministeri de Sanitat, Consum i Benestar Social i la Generalitat Valenciana per a la difusió i implantació de SIUSS i la seua aplicació informàtica  
  
Addenda al Conveni sobre el Sistema d'Informació d'Usuaris de Serveis Socials (SIUSS) entre el Ministeri de Sanitat, Consum i Benestar Social i la Generalitat Valenciana.  
  
Madrid, 18 de febrer de 2019  
  
Reunits  
D'una part, Ángel Parreño Lizcano, director general de Serveis per a les Famílies i la Infància del Ministeri de Sanitat, Consum i Benestar Social, nomenat mitjançant Reial decret 1254/2018, de 5 d'octubre (BOE 242, 06.10.2018), en nom i representació del citat ministeri, de conformitat amb el que es disposa en l'apartat disseté de l'Ordre SSI/131/2013, de 17 de gener, sobre delegació de competències, i en virtut del Reial decret 104/2018, de 24 d'agost, pel qual es desenvolupa l'estructura orgànica bàsica del Ministeri de Sanitat, Consum i Benestar Social i es modifica el Reial decret 595/2018, de 22 de juny, pel qual s'estableix l'estructura orgànica bàsica dels departaments ministerials (BOE 206, 25.08.2018).  
I d'una altra, Mónica Oltra Jarque, vicepresidenta del Consell i consellera d'Igualtat i Polítiques Inclusives, nomenada per Decret 8/2015, de 29 de juny, del president de la Generalitat, pel qual es nomena vicepresidenta, consellers, secretària i portaveu del Consell (DOGV 7560, 30.07.2015), que es troba autoritzada per a la signatura d'aquesta addenda per Acord del Consell de data 18 de fener de 2019.  
Ambdues parts intervinents en la representació i amb les facultats que els seus respectius càrrecs els confereixen, es reconeixen mútuament capacitat i legitimació per a obligar-se i convindre, i a aquest efecte  
  
Manifesten  
  
Que el Ministeri de Sanitat, Serveis Socials i Igualtat (actual Ministeri de Sanitat, Consum i Benestar Social) i la Generalitat Valenciana, a través de la Conselleria de Benestar Social, van signar amb data 13 de setembre de 2013 un conveni per a la difusió i implantació de SIUSS i la seua aplicació informàtica.  
Que conforme al que s'ha l'indicat en la clàusula segona de l'esmentat conveni, el Ministeri de Sanitat, Serveis Socials i Igualtat (actual Ministeri de Sanitat, Consum i Benestar Social) concedeix a la Generalitat Valenciana la llicència d'ús per a la utilització del programa informàtic, en entorn web, dins de l'àmbit de l'Administració autonòmica i les corporacions locals del seu territori.  
La Generalitat Valenciana es compromet a la implantació de SIUSS en les corporacions locals del seu territori, donant-los accés al programa informàtic.  
Que tal com assenyala la clàusula tercera de l'esmentat conveni, cada corporació local en l'àmbit de la Generalitat Valenciana és responsable del fitxer de dades personals denominat Sistema d'Informació d'Usuaris de Serveis Socials (SIUSS), degudament declarat i inscrit en el Registre de fitxers de dades personals de l'Agència Espanyola de Protecció de Dades, i és el mateix instrumental respecte a les competències que les lleis li atorguen per a la prestació de serveis socials.  
  
Que tal com assenyala la clàusula quarta del citat conveni, el Ministeri de Sanitat, Serveis Socials i Igualtat (actual Ministeri de Sanitat, Consum i Benestar Social), d'acord amb el que s'estableix en l'article 12 de la Llei orgànica 15/1999, de 13 de desembre, de protecció de dades de caràcter personal (d'ara endavant LOPD), es constitueix en «encarregat del tractament» (d'ara endavant encarregat) i allotjarà en els seus servidors la informació continguda en el fitxer Sistema d'Informació d'Usuaris de Serveis Socials (SIUSS), del qual és responsable la corporació local, tal com assenyala la clàusula tercera, i es limitarà la seua actuació al simple allotjament i realització de tasques de còpia de seguretat i a la prestació al responsable dels serveis necessaris perquè aquest puga usar la informació, carregar-la i explotar-la, sense que puga, en cap cas, accedir a les dades personals que el fitxer conté.  
Que tal com assenyala la clàusula setena de l'esmentat conveni el Ministeri haurà d'instrumentalitzar i posar a la disposició dels responsables dels fitxers, a través de la comunitat autònoma, els mitjans necessaris perquè tinga accés en tot moment al seu fitxer i puga realitzar-hi les actuacions i explotacions que considere oportunes.  
Que tal com indica la clàusula onze de l'esmentat conveni i en l'annex de subcontractació subscrit «L'encarregat no podrà subcontractar les tasques encomanades mitjançant aquest encàrrec. En cas de necessitar subcontractar-lo es necessitarà la signatura de les parts d'un annex a aquest conveni, amb indicació dels serveis a subcontractar i l'adjudicatari d'aquests».  
Que el Tractat de Funcionament de la Unió Europea encarrega al Parlament Europeu i al Consell que establisquen les normes sobre protecció de les persones físiques respecte del tractament de dades de caràcter personal i les normes relatives a la lliure circulació d'aquestes dades.  
Que conforme al Reglament 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, serà possible la subcontractació de les tasques encomanades a l'encarregat del tractament.  
Que el Ministeri de Sanitat, Consum i Benestar Social, en virtut de les seues competències que li atribueix el Reial decret 1047/2018, de 24 d'agost, pel qual es desenvolupa l'estructura orgànica bàsica del Ministeri de Sanitat, Consum i Benestar Social i es modifica el Reial decret 595/2018, de 22 de juny, pel qual s'estableix l'estructura orgànica bàsica dels departaments ministerials (BOE 206, 25.08.2018), i de conformitat amb el que s'estableix en la Llei orgànica 1/2006, de 10 d'abril, que aprova l'Estatut d'Autonomia de la Generalitat Valenciana i li confereix competències en matèria d'acció social i serveis socials.  
  
Que d'acord amb el que s'estableix en l'article 47 de la Llei 40/2015, d'1 d'octubre, del règim jurídic del sector públic, i en l'article 140 de la citada llei, sobre les relacions que han de regir entre les administracions públiques, les parts signants desitgen formalitzar aquesta addenda, d'acord amb les següents  
  
  
Clàusules  
  
Primera. Objecte de l'addenda  
En compliment de l'article 28.2 del Reglament 2016/679 del Parlament Europeu i del Consell, de 27 d'abril de 2016, i de la Llei orgànica 3/2018, de 5 de desembre, de protecció de dades personals i garantia dels drets digitals, es modifica la clàusula onze del conveni vigent, que passarà a tindre la redacció següent: «Serà possible la subcontractació de les tasques encomanades a l'encarregat de tractament mitjançant aquest encàrrec».  
  
Segona. Instruccions a l'encarregat del tractament  
En observança del que disposa el Reglament UE 2016/679, de 27 d'abril, i en la Llei orgànica 3/2018, de 5 de desembre, l'encàrrec de tractament subscrit entre el Ministeri de Sanitat, Consum i Benestar Social i la Conselleria d'Igualtat i Polítiques Inclusives es regirà per les instruccions següents a l'encarregat del tractament:  
1. Objecte de l'encàrrec i idoneïtat de l'encarregat  
L'objecte de l'encàrrec és l'allotjament en els servidors del Ministeri de Sanitat, Consum i Benestar Social (encarregat) de la informació continguda en el fitxer Sistema d'Informació d'Usuaris de Serveis Socials (d'ara endavant, SIUSS).  
L'activitat d'allotjament de les dades comporta la realització de tasques de còpia de seguretat i tots aquells serveis addicionals que resulten necessaris perquè la Conselleria d'Igualtat i Polítiques Inclusives puga usar, carregar i explotar la informació en aquesta continguda en tot moment.  
La idoneïtat de l'encarregat, a l'efecte de l'article 28 del citat RGPD i de la Llei orgànica 3/2018, es basa en la declaració de reunir les garanties que exigeix la normativa vigent en matèria de protecció de dades.  
  
2. Identificació de les dades personals afectades/tractades  
En l'entorn SIUSS es tracten, avaluen i analitzen les dades relatives a les persones usuàries dels serveis socials prestats per professionals en l'àmbit de la Generalitat Valenciana. Aquestes dades, a l'efecte del RGPD i de la Llei orgànica 3/2018, tenen la consideració de dades especialment protegides.  
3. Durada  
L'encàrrec de tractament tindrà la mateixa durada que el conveni que porta causa, i finalitzarà en el moment que deixe de fer efecte aquest.  
4. Mesures organitzatives, tècniques i de seguretat  
L'encarregat s'obliga a  
- No tindre accés a les dades personals contingudes en SIUSS. No obstant això, el Ministeri de Sanitat, Consum i Benestar Social, en l'exercici de les seues competències podrà realitzar explotacions de la informació continguda en SIUSS sempre que aquesta es faça sense dades de caràcter personal. Això és, es dissocia la informació de les persones físiques de la resta de les informacions rellevants i es garanteix que en cap cas poguera arribar-se a identificar aquestes.  
- Adoptar les mesures tècniques, organitzatives i de seguretat necessàries per a garantir la confidencialitat de les dades, d'acord amb les instruccions del responsable i la normativa; en tot cas, tractar les dades exclusivament per a la finalitat assenyalada, observant les exigències específiques per a les dades especialment protegides.  
- Portar un registre per escrit de totes les activitats del tractament i les persones que la realitzen, i procedir a la seudonimització, l'anonimització de les dades o al xifrat, conforme als mitjans tècnics disponibles, garantint en tot cas la confidencialitat, la integritat i la disponibilitat de les dades afectades. Aquest registre haurà de ser posat a la disposició dels responsables, a través de la comunitat autònoma, en qualsevol moment.  
- Exigir del seu personal autoritzat, destinat a la plataforma SIUSS, que es comprometen expressament a observar el contingut d'aquest acord, amb el compliment de totes les mesures de seguretat implementades, de les quals han de ser prèviament informats. Aquest compromís s'entendrà complit quan estiga imposat per una obligació de naturalesa estatutària.   
- Verificar i avaluar el grau de compliment d'aquestes mesures en cada ocasió, identificant i comunicant els responsables, a través de la comunitat autònoma, la persona de contacte assignada. Si escau, col·laborar en l'anàlisi d'impacte i l'avaluació del risc del tractament amb els responsables.  
- Facilitar quan així li siga requerit les auditories i actuacions de control i inspecció que d'aquest tractament realitze, tant el mateix responsable com l'autoritat de control competent en un termini màxim a determinar en cada requeriment, col·laborant en tot moment amb el responsable i/o el seu delegat de protecció de dades. Així mateix, haurà de procedir a la notificació de les violacions de seguretat al responsable i a les autoritats de protecció de dades que resulten competents i/o si escau, als mateixos titulars de les dades afectades, de forma coordinada i autoritzada pel responsable.   
- Informar immediatament el responsable, a través de la comunitat autònoma, si, en la seua opinió, una instrucció infringeix el RGPD o altres disposicions en matèria de protecció de dades de la Unió Europea o d'Espanya. També li comunicarà amb caràcter urgent qualsevol violació de seguretat que es produïsca respecte al tractament de dades SIUSS.  
- No cedir, publicar ni comunicar dades personals a terceres persones, excepte prèvia i expressa autorització per part del responsable del tractament i sempre que es tracte dels supòsits previstos en la normativa o en l'apartat cinqué.  
- D'estar adherit l'encarregat de tractament a un codi de conducta de protecció de dades, haurà d'adoptar totes aquelles mesures addicionals que li vinguen imposades en aquest codi o certificat.  
5. Subcontractació  
No podrà modificar o subcontractar a un altre encarregat, ni cedir les dades a un tercer sense l'expressa autorització per escrit dels responsables, a través de la comunitat autònoma en el termini de 15 dies hàbils des de la recepció de la sol·licitud d'autorització. En el cas que els responsables, a través de la comunitat autònoma, ho autoritzen, l'encarregat haurà de comunicar les dades de contacte del subcontractista, i haurà d'avalar la seua idoneïtat per al servei externalitzat. El subcontractista tindrà la condició d'encarregat de tractament, i és necessari a aquest efecte que subscriga un acord per encàrrec de tractament específic amb el Ministeri de Sanitat, Consum i Benestar Social, addicional a aquest.  
  
El Ministeri de Sanitat, Consum i Benestar Social, com a encarregat principal, continuarà responent íntegrament de les obligacions legals i de les consignades en aquest document.  
6. Drets dels afectats i col·laboració amb les autoritats de control  
  
L'encarregat haurà d'assistir al responsable, en la resposta als afectats titulars de les dades en l'exercici dels seus drets. A tal fi, quan les persones afectades exercisquen els drets d'accés, rectificació o oposició; si escau, la portabilitat de les dades o el dret a no ser objecte de decisions automatitzades i aquells altres que figuren en els articles 12-22 del RGPD i en la Llei orgànica 3/2018, haurà de comunicar com més prompte millor la sol·licitud al responsable, i/o el seu delegat de protecció de dades tenint en compte que el temps de resposta al ciutadà no podrà superar el mes natural.  
Així mateix, haurà de facilitar al sol·licitant que vulga exercir els seus drets les dades relatives al responsable del tractament de les dades, informació que serà proporcionada per la comunitat autònoma en el termini de 15 dies des de la sol·licitud.  
7. Destinació final de les dades personals tractades  
Complida la prestació objecte d'aquest encàrrec, l'encarregat haurà de retornar tots els tractaments de dades personals, igual que tota aquella documentació o suport que s'haja elaborat com a conseqüència d'aquests. Únicament podrà conservar una còpia anonimitzada del tractament als efectes probatoris en cas eventuals de responsabilitats jurídiques futures.  
Queda sense contingut l'annex de subcontractació signat amb data 13 de setembre de 2013.  
  
Tercera. Aplicació del Reglament UE 2016/679, de 27 d'abril, i de la Llei orgànica 3/2018  
Totes les referències efectuades, en el conveni subscrit amb data 13 de setembre de 2013 amb la Generalitat Valenciana, a la Llei orgànica de protecció de dades de caràcter personal, s'entendran fetes al Reglament 2016/679 del Parlament Europeu i del Consell, de 27 d'abril de 2016, l'aplicació del qual va començar el 25 de maig de 2018, i a la Llei orgànica 3/2018, de 5 de desembre, que va entrar en vigor el 7 de desembre de 2018.  
  
Quarta. Compromisos econòmics  
Aquesta addenda no comporta compromisos econòmics.  
  
Cinquena. Naturalesa jurídica  
Aquesta addenda es formalitza d'acord amb el que s'estableix en l'article 47 de la Llei 40/2015, d'1 d'octubre, del règim jurídic del sector públic, i té caràcter administratiu, i és la jurisdicció contenciosa administrativa la competent per a conéixer dels conflictes a què l'execució de l'addenda poguera donar lloc.  
Sisena. Aplicació de la Llei 40/2015, d'1 d'octubre  
Totes les referències efectuades en el conveni de 13 de setembre de 2013 a la Llei 30/199, de 26 de novembre, de règim jurídic de les administracions públiques i del procediment administratiu comú, han d'entendre's realitzades als preceptes corresponent de la Llei 40/2015, d'1 d'octubre, del règim jurídic del sector públic.  
Setena. Vigència i eficàcia de l'addenda  
La vigència de l'addenda, d'acord amb l'indicat en la disposició addicional huitena de la Llei 40/2015, d'1 d'octubre, de RJSP, quant al termini de vigència del conveni formalitzat, per aplicació directa de les regles previstes en l'article 49.h.1r per als convenis que no tingueren determinat un termini de vigència o, si n'hi ha, tingueren establida una pròrroga tàcita per temps indefinit en el moment de l'entrada en vigor d'aquesta llei. En aquests casos el termini de vigència del conveni formalitzat serà de quatre anys a comptar des de l'entrada en vigor d'aquesta llei.  
L'addenda farà efecte una vegada inscrita en el Registre electrònic estatal d'òrgans i instruments de cooperació (REOICO) i publicada en el Boletín Oficial del Estado, de conformitat amb l'article 48 de la Llei 40/2015, d'1 d'octubre.  
I per deixar-ne constància, i en prova de conformitat, les parts intervinents signen, per duplicat, aquesta addenda, en el lloc i la data al principi expressats.  
  
Pel Ministeri de Sanitat, Consum i Benestar Social,  
El director general de Serveis per a les Famílies i la Infància: Ángel Parreño Lizcano.  
  
Per la Generalitat Valenciana,  
La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
  
  
ANNEX  
Protocol d'adhesió  
  
(nom i càrrec) ..., en representació de (entitat local) ...  
  
DECLARA  
Que (òrgan competent) de (entitat local) ha acordat amb data ... adherir-se al Conveni de col·laboració subscrit en data 13 de setembre de 2013 entre el Ministeri de Sanitat, Serveis Socials i Igualtat i la Generalitat Valenciana, per a la difusió i implantació del SIUSS i la seua aplicació informàtica i la seua addenda de data ...  
Que (entitat local) portarà un registre de activitats de tractament en compliment del Reglament 2016/679, de la UE, de Registre general de protecció de dades.  
  
MANIFESTA  
  
La voluntat de (entitat local), la representació de la qual exerceix, d'adherir-se expressament a totes i cada una de les clàusules del conveni i addenda esmentats, i assumeix les obligacions derivades d'aquest i amb subjecció a totes les seues clàusules.  
  
(entitat local), ... d ... de ...  
  
(antefirma i firma)